Napanelo shikukulu sha Pasaka shikanava kuwika,
Yesu àmanyite kenga wakati wake wakuma mushilambo ashi kuka kwatatake undiwika,
namomo pakuva andívanagwaledya vake mushilambo,
andívanagwaledya mpaka kumwisho.
Napane valya shakulya shalyulo,
Ndamoni àvikile muntima umwe Yudashi mwanagwe Simoni Shikaliyote shabaa yakunnimya
na Yesu àmanyite kenga Tatamunu aninkamudya vinu uti mmakono mwake,
namomo àalakadile kwa Nnungu na ankuujila kwa Nnungu,
andítakatuka pandamu apalá,
kula likoti lyake kutwala itaulu kulyungila mwinono.
Nae ankutwala medi kutaa mushuniya kutunduvanga kuvanavyanga vakwoda vake mmadodo na kuvaanyalanga na itaulu yalyungidíle mwinono.
Ankuwika pamwe Simoni Patulu,
Patulu jo ankushidoni,
“Nang'olo,
wako ulota kunavyanga madodo angu?”
Yesu kushidoni,
“Wako ambi apa haumanya shandikutenda ila mushu mo,
undamanya.”
Patulu do,
“Mene.
Wako madodo angu,
mwiko haunavyanga!”
Yesu akanjang'ula,
“Ndikanakunavyanga,
haupagwa nkati mwangu.”
Simoni Patulu kushidoni,
“Bai nang'olo,
hanave madodo gweka kanji makono na muti wangu uti momo.”
Yesu do,
“Munu áliingile medi,
iloteka anavange mmadodo gweka mwaa mili wake uti unditakata.
Mwenu munditakata kanji i uti.”
Nae anímmanya aijá áshilota kunnimya;
ni ashi shintadídye atangole doni,
“I uti mútakete.”
Pamalidile kuvanavyanga medi mmadodo,
andítwala kavili likoti lyake kugwala,
kuujila palyutu lyake kwikala kutwala kuvaudya,
“Da shanintandile ashi,
mana ake munkumanya?
Mwenu munkungushema nangu Mwalimu na Nang'olo,
munkuvanavo shaliya mwaa ni shosho shanguvele.
Napane ikava kenga nangu ngúvele Nang'olo na Mwalimu ninnavyanga mwenu medi mmadodo,
bai namwenu momo inimmaikila munavyanie.
Doni,
nimpelé kenga mpano pakulota mo mwanintandalele mwenu,
namwenu mutandele momo.
Nangu ninkumwaulila mwiu mwiu doni,
ntumika hanampunda nang'olo wake na ata wavantumile kumpunda aijá ántumile.
Napane ikava kenga mundimanya vinu avi,
mundaalaligwa mukatandedya.